NARIADENIE KOMISIE (ES) č. 434/2008
z 20. mája 2008,
ktorým sa do registra chránených označení pôvodu a chránených zemepisných označení zapisuje názov Cordero de Navarra alebo Nafarroako Arkumea (CHZO)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 510/2006 z 20. marca 2006 o ochrane zemepisných označení a označení pôvodu poľnohospodárskych výrobkov a potravín (1), a najmä na jeho článok 7 ods. 5,
keďže:
(1)
V súlade s článkom 6 ods. 2 nariadenia (ES) č. 510/2006 a podľa článku 17 ods. 2 uvedeného nariadenia bola žiadosť Španielska o zápis názvu „Cordero de Navarra“ alebo „Nafarroako Arkumea“ uverejnená v Úradnom vestníku Európskej únie (2).
(2)
Francúzsko vznieslo proti registrácii námietku v súlade s článkom 7 ods. 3 písm. c) nariadenia (ES) č. 510/2006. Francúzsko vo svojej námietke uviedlo, že registráciou názvu „Cordero de Navarra“ alebo „Nafarroako Arkumea“ by sa poškodila existencia výrobkov, ktoré sa legálne predávajú a ktorých registrácia ako chráneného zemepisného označenia, ide o „Agneau de lait des Pyrénées“, je predmetom konania vnútroštátnych orgánov od roku 2000. Ohraničená zemepisná oblasť tejto žiadosti o registráciu zahŕňa historické územie Basse Navarre (Dolné Navarsko), ktoré je známe aj ako „Navarre française“ (francúzske Navarsko).
(3)
Listom z 22. mája 2007 Komisia vyzvala dotknuté členské štáty, aby pristúpili k príslušným vzájomným konzultáciám.
(4)
Vzhľadom na to, že medzi Francúzskom a Španielskom nedošlo k žiadnej dohode v lehote šiestich mesiacov, Komisia musí prijať rozhodnutie v súlade s postupom uvedeným v článku 15 ods. 2 nariadenia (ES) č. 510/2006. Vzhľadom na informácie, ktoré Francúzsko predložilo, Komisia nemôže usúdiť, že by sa registráciou názvu „Cordero de Navarra“ alebo „Nafarroako Arkumea“ mohli poškodiť práva producentov „Agneau de lait des Pyrénées“. Z námietky sa nedá dospieť k záveru, že sa produkcia jahňaciny na historickom území Basse Navarre predáva s použitím slova „Navarre“.
(5)
Vzhľadom na tieto informácie sa názov „Cordero de Navarra“ alebo „Nafarroako Arkumea“ musí zaregistrovať v súlade s článkom 7 ods. 4 nariadenia (ES) č. 510/2006.
(6)
Opatrenia ustanovené v tomto nariadení sú v súlade so stanoviskom Stáleho výboru pre zemepisné označenia a označenia pôvodu,
PRIJALA TOTO NARIADENIE:
Článok 1
Názov uvedený v prílohe k tomuto nariadeniu sa zapisuje do registra.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. mája 2008